永嘉巡檢張侍禁廨舍闢洞名黄石
作者：華鎮
朝代：宋

paragraphs: 下邳逋客赤松侶，興薄雲天寄廛市。
五世鳴鐘不自矜，肯向人前進遺履。
素靈將傾赤精奮，羽翼當資天下士。
夜半殷勤授素書，歷歷商郊阪泉旨。
西過陳留得沛公，雲蒸龍躍相因倚。
剪嬴傾項成帝業，廟謀勝算皆予起。
漢家明堂窮壯觀，楹棟能收真杞梓。
清塵獨步千載上，名實誰可繼其美。
君家緒系出南陽，世服戎衣登祿仕。
鳳毛益使家聲振，新以七書見天子。
君居無事若山居，退食小齋日經始。
茨茅塗土完且潔，栽花接果盈階戺。
風月江山散不收，標題黄石寧虛爾。
應懷祖武日自礪，功名將使旂常紀。
今日中原久太平，頌聲交作干戈止。
南過銅標束带方，玉帛梯航餘萬里。
惟有祁連及賀蘭，朝廷未欲知疆理。
儻推漢幄從衡術，定遠將軍何可擬。